Scéal simplí faoin gcaoi a dtiteann clann amach le chéile atá sa scannán seo. Díolann feirmeoir seanchrann olóige a bhí ar thalamh a mhuintire le fada fíorach an lá agus, dar ndóigh, tarraingíonn sé seo achrann agus raic idir na gaolta ar fad. Tá a bhealach féin ag ‘chuile dhuine acu leis an tubaiste seo a chaoineadh. Tograíonn duine acu, cailín óg, dul á thóraíocht agus é a fháil ar ais ón gcomhlacht mór Gearmánach a cheannaigh é. Cé gur scéal simplí é seo, tá doimhneacht freisin ann sa gcaoi a léirítear nádúr an duine agus an tsochaí nua-aimseartha. Is scannán mealltach é seo a chuireann ina luí orainn gur tábhachtaí muintearas ná maoin agus is fiú go mór dul ag breathnú air.